# Zinchenko: Arteta ni mastermind

## Muktasari:

**Arteta ambaye yeye mwenyewe pia aliwahi kukiri kwamba hataki iwe rahisi kwa makocha wa timu pinzani kutabiri kikosi chake, amekuwa akidanganya sana hali za majeraha ya wachezaji wake ambao muda mwingine huwaambia hata waungane na timu kama ishara ya kuwa wamepona lakini huwa ni tofauti.**

**LONDON, ENGLAND**: STAA wa Arsenal, Oleksandr Zinchenko amesema kocha wake Mikel Arteta huwa anapenda kucheza na akili za makocha wenzake kabla ya mechi kwa kutumia mbinu mbalimbali ambazo huwa zinawachanganya.

Arteta ambaye yeye mwenyewe pia aliwahi kukiri kwamba hataki iwe rahisi kwa makocha wa timu pinzani kutabiri kikosi chake, amekuwa akidanganya sana hali za majeraha ya wachezaji wake ambao muda mwingine huwaambia hata waungane na timu kama ishara ya kuwa wamepona lakini huwa ni tofauti.

Mara nyingi kocha huyu husema mchezaji amepona lakini hajapona na muda mwingine husema hajapona lakini amepona.

Kupitia mahojiano yake na The Athletic, Zinchenko alisema: “Arteta anapenda kucheza na akili za wapinzani. Nimeona akiwaambia wachezaji waliojeruhiwa kuja kwenye basi la timu na kuingia kwenye chumba cha kubadilishia nguo wakiwa na mabegi yao kama ishara ya kuwa tayari kucheza ili kuwachanganya makocha wa timu pinzani.”

Hivi karibuni Arteta alifanya hivyo kwa Bukayo Saka dhidi ya Liverpool baada ya kusema alikuwa ana hatihati ya kucheza na alipoulizwa alisema: “Sitaki kuwa rahisi kwa mtu yeyote. Mpinzani lazima ajiandae kama mimi ninavyojiandaa. Ni wazi nitakapojua sitasema uongo kwenu, siwezi kusema hawezi kucheza halafu nikamchezesha, sitawahi kufanya hivyo lakini, ikiwa niko na uhakika au sitaki kusema kwenu sitowaweka wazi.”

Mbali ya kuwa bingwa wa kucheza na akili za makocha wa timu pinzani, Arteta pia ni bingwa wa kufanya hivyo kwa wachezaji wake kwani mapema mwaka huu aliajiri timu ya wezi ambao walihudhuria chakula cha jioni cha timu hiyo.

Wezi hao walitembelea kando ya meza ambazo wachezaji walikuwa wamekaa kisha wakaiba vitu vyao ikiwa pamoja na simu.

Mwisho wa mlo, Arteta alisimama mbele ya kundi na kuwaambia wachukue vitu vyao. Wachezaji kadhaa walishangazwa baada ya kugundua kuwa walikuwa wameibiwa.

Arteta alitumia tukio hili kuwafundisha wachezaji wake umuhimu wa kuwa tayari, makini na kujiandaa wakati wote.